სამეცნიერო კაფე: „გადაშენების პირას მყოფი სახეობები და მათი გადარჩენა“
2019-06-06 19:00 (Asia/Dubai)
6 ივნისს, 19:00 საათზე, ვაკის მედიათეკაში ილიას სახელმწიფო უნივერსიტეტის პროფესორი ზურაბ გურიელიძე წაიკითხავს საჯარო ლექციას „გადაშენების პირას მყოფი სახეობები და მათი გადარჩენა“.
თემის მოკლე აღწერა

სახეობების გადაშენება მიმდინარეობს ჩვენს საუკუნეშიც, 21-ე საუკუნეში უკვე გადაშენდა რამდენიმე სახეობა, როგორებიცაა: მდინარე იანძის დელფინი, პირენეული იბექსი, ველურ ბუნებაში გადაშენებული აღმოჩნდა სუმატრული მარტორქა და ხმალრქიანი ორიქსი, გადაშენების პირასაა ადაქსი. საქართველოშიც მრავალი სახეობა აღმოჩნდა საფრთხის წინაშე მაგ., დასავლეთკავკასიური ჯიხვი, ნიამორი, ჯიქი და სხვები. გადარჩენის ერთ-ერთი მნიშვნელოვანი გზა ტყვეობაში გამრავლება და მათი ბუნებაში დაბრუნებაა, მაგრამ ეს რთული პროცესია და ცხოველის განსაკუთრებულ მომზადებას მოითხოვს. მომხსენებელი ისაუბრებს, როგორ უნდა განვითარდეს ეს პროცესები, როგორ უნდა შევაფასოთ რა საფრთხის წინაშე იმყოფება ცხოველი და როგორ დავაბრუნოთ ბუნებაში – როგორ გადავარჩინოთ.
მომხსენებლის შესახებ

ზურაბ გურიელიძემ 1981 წელს დაამთავრა თბილისის სახელმწიფო უნივერსიტეტის ბიოლოგიის ფაკულტეტი ზოოლოგიის სპეციალობით. მუშაობდა ნაკრძალების მთავარ სამმართველოში, ზოოლოგიიის ინსტიტუტში, არასამთავრობო ორგანიზაცია ნაკრესში, დაცული ტერიტორიების განვითარების პროექტში.
ზურაბ გურიელიძე ილიას სახელმწიფო უნივერსიტეტის პროფესორი და თბილისის ზოოპარკის დირექტორი, აგრეთვე ბუნების დაცვის მსოფლიო კავშირის, სახეობათა გადარჩენის კომისიის, ჯიხვისნაირების სპეციალისტთა ჯგუფის წევრია; მუშაობს მსხვილი ძუძუმწოვრების ქცევაზე, ეკოლოგიასა და კონსერვაციაზე, ასევე ზღვის ბიოლოგიაზე.
დრო: 6 ივნისი, 19:00 საათი
ადგილმდებარეობა: ვაკის პარკი, მედიათეკა
დასწრება თავისუფალია.

წიგნის „ოცი წელი საპარლამენტო კონტროლის გარეშე“ პრეზენტაცია
2019-06-05 19:00
5 ივნისს, 19:00 საათზე, ილიაუნის წიგნის სახლში „ლიგამუსი“ ილიას სახელმწიფო უნივერსიტეტის სამართლის სკოლის ასოცირებული პროფესორის, ვახუშტი მენაბდის, მკვლევრების – გვანცა ჯიქიას, ნათია სვანიძისა და თორნიკე გერლიანის – წიგნის „ოცი წელი საპარლამენტო კონტროლის გარეშე“ მეორე გადამუშავებული გამოცემის პრეზენტაცია გაიმართება.
ნაშრომი აღწერს საქართველოს პარლამენტის მიერ საზედამხედველო ფუნქციის შესრულებას 1995-დან 2018 წლის ჩათვლით. ის პირველი დოკუმენტია, რომელიც სისტემურად მიმოიხილავს საკანონმდებლო ორგანოს წინაშე მდგარ გამოწვევებს, როგორც საკანონმდებლო ჩარჩოს, ისე მისი იმპლემენტაციის თვალსაზრისით, და სახავს ამ პრობლემების გადალახვის გზებს.
ნაშრომი პირველად 2017 წელს გამოიცა, თუმცა 2018 წლის კონსტიტუციურმა ცვლილებებმა, ისევე, როგორც საქართველოს პარლამენტის მიერ ახალი რეგლამენტის დამტკიცებამ, საჭირო გახადა მისი გადამუშავება და მეორედ გამოცემა. ავტორები პრეზენტაციაზე სწორედ ამ ცვლილებებზე გაამახვილებენ ყურადღებას.
კვლევა მომზადებული და გამოცემულია „ღია საზოგადოების ფონდის“ ფინანსური მხარდაჭერით. ავტორების მიერ კვლევაში გამოთქმული მოსაზრება შესაძლოა არ გამოხატავდეს ფონდის პოზიციას, შესაბამისად, ფონდი პასუხისმგებელი არ არის მასალის შინაარსზე.
„სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში ამ საჯარო დისკუსიაში მონაწილეობა შეფასდება 1%-ით.
ღონისძიებაზე დამსწრე პირებს უფასოდ დაურიგდებათ ნაშრომის განსაზღვრული რაოდენობა.

დრო: 5 ივნისი, 19:00 საათი
ადგილმდებარეობა: ილიას სახელმწიფო უნივერსიტეტი, წიგნის სახლი „ლიგამუსი“ (ი. ჭავჭავაძის გამზ. N32)
დასწრება თავისუფალია.

შიდასაუნივერსიტეტო ჩემპიონატი ფრენბურთში
2019-06-05 18:34
2019 წლის 23 ივნისს ილიას სახელმწიფო უნივერსიტეტის სტუდენტურ საქმეთა დეპარტამენტი ატარებს შიდასაუნივერსიტეტო ჩემპიონატს ფრენბურთში (4vs4)
შეჯიბრში მონაწილეობა შეუძლიათ მხოლოდ ილიაუნის სტუდენტებს. თითოეული გუნდი დაკომპლექტებული უნდა იყოს როგორც ვაჟებით, ასევე გოგონებით. გუნდის წევრთა მაქსიმალური რაოდენობაა 6.
დაინტერესების შემთხვევაში გთხოვთ შეავსოთ ელექტრონული სარეგისტრაციო ფორმა: https://forms.gle/HbqGJ1hJTgLPEfaM7
რეგისტრაციის ბოლო ვადა: 21 ივნისი

საკონტაქტო ინფორმაცია
Facebook-გვერდი: iliaunistudentaffairs
Facebook-ჯგუფი: iliauni.sport
ტელ.: (+995 514) 778989; (032 2) 22 00 09 (270)
ელფოსტა: student.affairs@iliauni.edu.ge
მის.: ქ. ჩოლოყაშვილის გამზირი 3/5 ოთახი F105

საჯარო ლექცია „გურიელი“ – ბრენდის შექმნა და განვითარება“
2019-06-05 17:00
5 ივნისს, 17:00 საათზე, ილიას სახელმწიფო უნივერსიტეტის E 405 აუდიტორიაში ილიაუნის ბიზნესის სკოლის ოთხივე კურსის დაინტერესებულ სტუდენტებს ვიწვევთ ქართული ჩაის ბრენდის, „გურიელის“, გენერალური დირექტორის, მიხეილ ჭკუასელის, საჯარო ლექციაზე: „გურიელი“ – ბრენდის შექმნა და განვითარება.
შეხვედრაზე დასწრების მსურველებმა 5 ივნისის 12:00 საათამდე უნდა გაიარონ ელექტრონული რეგისტრაცია: https://forms.gle/AmaCFY8qtGVLh2oU7
*პროგრამის „სახელმწიფო სტიპენდიები სტუდენტებს“ ფარგლებში არსებულ კონკურსში ამ საჯარო ლექციაში მონაწილეობა შეფასდება 1%-ით.
შეგახსენებთ, რომ სასტიპენდიო კონკურსის მონაწილეებმა ელექტრონული რეგისტრაციის გარდა უნდა გაიარონ რეგისტრაცია შეხვედრის დაწყებისას და დასრულებისას, რისთვისაც საჭიროა პირადობის დამადასტურებელი მოწმობა.
სტიპენდიის კონკურსში მონაწილეთათვის რეგისტრაციის დაწყების დრო: 16:50 საათი.
დრო: 5 ივნისი, 17:00 საათი.
ადგილმდებარეობა: E 405 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი

ლექცია თემაზე: ,,განვითარებაზე ორიენტირებული აზროვნება"
2019-06-05 17:00
ილიას სახელმწიფო უნივერსიტეტში ბრიჯვოტერსის უნივერსიტეტის პროფესორი პოლინა საბინინი წაიკითხავს ლექციას თემაზე: ,,განვითარებაზე ორიენტირებული აზროვნება”. ლექცია გაგრძელდება სამუშაო შეხვედრით თემაზე: ,,ლოგიკური, მათემატიკური და სივრცითი აზროვნების განვითარება სამაგიდო თამაშების გამოყენებით”. ღონისძიება დასრულდება 19:30 საათზე.
შეხვედრაზე დასწრების მსურველებმა გთხოვთ შეავსეთ მარტივი სარეგისტრაციო ფორმა.

დრო: 5 ივნისი, 17:00 საათი.
ადგილმდებარეობა: E კორპუსის სტუდენტური სივრცე, -1 სართული, ქ. ჩოლოყაშვილის გამზ. N3/5.

საზაფხულო სკოლა სახვითი და გამოყენებითი ხელოვნების პროგრამის სტუდენტებისათვის
2019-06-05 16:58
2019 წლის 15-20 ივლისს ილიას სახელმწიფო უნივერსიტეტის მეცნიერებათა და ხელოვნების ფაკულტეტისა და სახვითი და გამოყენებითი ხელოვნების ცენტრის ორგანიზებით უნივერსიტეტის აბასთუმნის ბაზაზე გაიმართება საზაფხულო პლენერი (სახელოვნებო საზაფხულო სკოლა).
პლენერში მონაწილეობის მისაღებად კონკურსანტებმა უნდა წარმოადგინონ მინიმუმ 10 ჩანახატი (ფანქარი, ტუში, ნახშირი, სანგინა და სხვა) და ერთი ფერწერული ნამუშევარი (აკვარელი, გუაში, ტემპერა, ზეთი). კომისია შეაფასებს სხვადასხვა მასალის (გრაფიკული და ფერწერული) ფლობის უნარსა და ნამუშევრების კომპოზიციურობას, რის საფუძველზეც შეარჩევს საზაფხულო სახელოვნებო სკოლის მონაწილეებს.
პლენერში მონაწილეობა შეუძლიათ სახვითი და გამოყენებითი ხელოვნების ძირითადი და დამატებითი პროგრამის სტუდენტებს.
ვაკანტური ადგილების რაოდენობა: მაქს. 10 სტუდენტი
კონკურსანტებმა ნამუშევრები უნდა წარმოადგინონ 10-დან 14 ივნისის ჩათვლით სახვითი და გამოყენებითი ხელოვნების ცენტრის ადმინისტრაციაში (მის.: ი. ჭავჭავაძის N32, ოთახი D609). პლენერის მონაწილეთა შესარჩევი კონკურსის შედეგები ცნობილი გახდება 19 ივნისს.
მონაწილეთა ტრანსპორტირებას, კვებასა და აბასთუმნის ბაზაზე განთავსებას უზრუნველყოფს ილიას სახელმწიფო უნივერსიტეტი.
დამატებითი ინფორმაციის მისაღებად დაუკავშირდით პლენერის კოორდინატორს, სახვითი და გამოყენებითი ხელოვნების ცენტრის დირექტორს, თამარ ცაგარელს (ელფოსტა: tamar.tsagareli@iliauni.edu.ge).

დომინიკ ჰოროდისკის საჯარო ლექცია
2019-06-04 14:00
4-5 ივნისს, 15:00 საათზე, ილიაუნის A101 აუდიტორიაში ილიას სახელმწიფო უნივერსიტეტის სამართლის სკოლის ორგანიზებით გაიმართება დომინიკ ჰოროდისკის საჯარო ლექცია შემდეგ თემებზე:
საერთაშორისო საინვესტიციო სამართლის შესავალი კურსი

ინვესტიციების ცნება
პირდაპირი უცხოური ინვესტიციების (FDI) ცნება
საერთაშორისო საინვესტიციო სამართლის ისტორია
საინვესტიციო არბიტრაჟის სისტემა – მიმოხილვა

საერთაშორისო საინვესტიციო სამართლის სამართლებრივი რეჟიმი და იურისდიქცია

ორმხრივი საინვესტიციო ხელშეკრულება
მრავალმხრივი საინვესტიციო ხელშეკრულება
საინვესტიციო სამართლის დაცვა ევროკავშირის სამართალში

ინვესტორთა დაცვის სტანდარტები

უპირატესი ხელშეწყობის რეჟიმი
ნაციონალური რეჟიმი
სამართლიანი და თანასწორი მოპყრობა
არადისკრიმინაციული რეჟიმი

საერთაშორისო საინვესტიციო სამართალსა და ევროპულ სამართალს შორის არსებული შესაბამისობა და შეუსაბამობა

Achmea-ს გადაწყვეტილების მიმოხილვა
Achmea-ს გადაწყვეტილების შედეგები
Achmea-ს გადაწყვეტილებაზე წევრი სახელმწიფოების განცხადებები

„სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში ამ საჯარო დისკუსიაში მონაწილეობა შეფასდება 1%-ით.
მომხსენებლის შესახებ

დომინიკ ჰოროდისკი ვარშავის (პოლონეთი) სოციალურ და ჰუმანიტარულ მეცნიერებათა უნივერსიტეტის სამართლის ფაკულტეტის ასისტენტ-პროფესორი და პოლონეთის რესპუბლიკის გენერალური საბჭოს მრჩეველია. მისი აკადემიური და პროფესიული ინტერესების განსაკუთრებულ სფეროს წარმოადგენს საერთაშორისო საინვესტიციო სამართალი და არბიტრაჟი, ბიზნესსამართალი და კომერციული კომპანიების სამართალი. დომინიკ ჰოროდისკი არის პოლონეთის წარმომადგენელი საინვესტიციო არბიტრაჟში; 20-ზე მეტი აკადემიური ნაშრომის ავტორია.

სამუშაო ენა: ინგლისური
დრო: 4-5 ივნისი, 14:00-დან 17:00 საათამდე
ადგილმდებარეობა: A101 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი

კინომცოდნეობის საერთაშორისო სამეცნიერო საზაფხულო სკოლა
2019-06-04 13:55
ქართულ საზოგადოებაში, მის კულტურულ და სახელოვნებო ნაწილში, ათწლეულებია ისმის აზრი, რომ ეროვნული კინემატოგრაფი არცთუ სახარბიელო მდგომარეობაშია. ამ შემთხვევაში, უპირველესად, ახალი ქართული ფილმების ხარისხს გულისხმობენ და მთავარი კრიტიკაც სწორედ კინოშემქნელებზე მოდის; ჩვენი პროექტის მიზანია არსებული პრობლემა უფრო ფართო კონტექსტში იქნეს განხილული და დაისვას კონკრეტული კითხვები: რა მდგომარეობაშია დღეს ამ დარგის თეორიული მხარე, თავად კინოს თეორია? სწავლების რა დონე გვაქვს ამ მხრივ აკადემიურ სასწავლებლებში? რა ძირითადი გამოწვევები უდგას ამ დისციპლინას მსოფლიოში?
ჩვენი მიზანია ამა წლის ივლისში ილიას სახელმწიფო უნივერსიტეტის ბაზაზე, მის ერთ-ერთ სამთო სასტუმროში, ყაზბეგში, ერთი კვირით ჩავატაროთ კინომცოდნეობის საერთაშორისო სამეცნიერო საზაფხულო სკოლა. პროექტი ითვალისწინებს საერთაშორისო მკვლევარ-ექსპერტების ჩამოყვანას და ამ დარგის ქართველი ლექტორ-პროფესორების მოწვევას, რომლებიც სკოლის მონაწილეებს საკუთარ ხედვებს გაუზიარებენ და სხვადასხვა თემის შესახებ გამართავენ ლექციებს. ჩვენი სურვილია, პროექტში ჩავრთოთ სტუდენტები განსხვავებული, მაგრამ მაინც ურთიერთმონათესავე დისციპლინებიდან, კერძოდ, ხელოვნებისა და კულტურის სოციოლოგიიდან, ხელოვნებათმოცდნეობიდან, კულტურის კვლევებიდან, ფილოსოფიიდან და, რა თქმა უნდა, კინომცოდნეობიდან.
საზაფხულო სკოლა, რომელიც მოიცავს სასწავლო და პრაქტიკულ კომპონენტებს, გაიმართება 7 დღის განმავლობაში. მის ფარგლებში იმუშავებს 6 პლენარული სექცია:
▪ კინოს თეორია: წარსული და დღეს
▪ კინოენის არსი
▪ კინოკრიტიკის ისტორია
▪ კინოს თეორია ინტერდისციპლინარულ ჭრილში
▪ ქართული კინო დღეს და ახალი გამოწვევები
▪ კინოს სოციალური და პოლიტიკური განზომილება
ყოველ სამუშაო დღეს გაიმართება ორი ლექცია-სემინარი. გარდა ამისა, პროექტის სპეციფიკიდან გამომდინარე, ყოველდღე, ლექცია-სემინარების დასრულების შემდგომ, გაიმართება კინოჩვენება. ჩვენება დასრულდება დისკუსიით. თითოეულ ფილმზე განრიგით შერჩეული 2-3 სტუდენტი მომდევნო დღეს შემოგვთავაზებს ნაჩვენები ფილმის რეცენზიას, რომელიც საჯაროდ გაანალიზდება. ეს ფორმატი კიდევ უფრო გაზრდის დამსწრე სტუდენტების პროექტში ჩართულობასა და ენთუზიაზმს.
სეზონურ სკოლაში მონაწილეობას მიიღებენ:
გოგი გვახარია – ხელოვნებათმცოდნეობის დოქტორი, კინომცოდნე, კინოთეორეტიკოსი, კინოკრიტიკოსი, ჟურნალისტი; ილიას სახელმწიფო უნივერსიტეტის სრული პროფესორი, კინომცოდნეობის პროგრამის ხელმძღვანელი
დინარა მაღლაკელიძე – კინომცოდნე, ჰუმბოლტის უნივერსიტეტის დოქტორი/მეცნიერ-მკვლევარი, ილიას სახელმწიფო უნივერსიტეტის მოწვეული პროფესორი; Creative Europe-ის საქართველოს დესკის მედიაპროგრამის კოორდინატორი; ბერლინი
თეო ხატიაშვილი – ხელოვნებათმცოდნე, კინომცოდნე, დოქტორი, ილიას სახელმწიფო უნივერსიტეტის სრული პროფესორი; საქართველოს კინემატოგრაფისტთა კავშირის წევრი
ჯოვანი ვიმერკატი – კინომკვლევარი, კინოთეორეტიკოსი. ლონდონის მეტროპოლიტენ უნივერსიტეტის კინომცოდნეობის ფაკულტეტის კურსდამთავრებული; ბეირუთის ამერიკული უნივერსიტეტის მაგისტრი მედიაკვლევებში. მისი წერილები გამოქვეყნებულია გამოცემებში: The Guardian, Cinema Scope, Sences of Cinema, IndieWire და ა. შ.
არმან ფატიჩი – კინოკრიტიკოსი, კინომცოდნე. მარიბორის უნივერსიტეტის ხელოვნებათმცოდნეობის მაგისტრი; სხვადასხვა დროს ბერლინალეს, ზაგრების, ვარშავის კინოფესტივალების ჟიურის წევრი. მისი წერილები გამოქვეყნებულია FIPRESCI-ში.
ლექციებს წაიკითხავენ აგრეთვე პროექტის ორგანიზატორები:
ნინო მხეიძე – ილიას სახელმწიფო უნივერსიტეტის ასოცირებული პროფესორი, კინომცოდნეობის პროგრამის ხელმძღვანელი
ალექსანდრე გაბელია – კინოკრიტიკოსი, კინომცოდნე, ილიას სახელმწიფო უნივერსიტეტის ხელოვნებათმცოდნეობის ფაკულტეტის დოქტორანტი
გიორგი გაბელია – სოციოლოგი, თბილისის ივანე ჯავახიშვილის სახელობის უნივერსიტეტის სოციოლოგიის დოქტორანტი
პროექტში მონაწილეობა შეუძლიათ საქართველოს მასშტაბით ყველა უნივერსიტეტის სხვადასხვა სასწავლო საფეხურის სტუდენტებს (მათ შორის სტატუსშეჩერებულ ან აკადემიურ შვებულებაში მყოფ სტუდენტებს), რომლებიც დაინტერესებული არიან კინოკრიტიკით და კინოს შესახებ სამეცნიერო მსჯელობით.
სკოლის თარიღები: 24 ივლისი – 31 ივლისი
მონაწილეობასთან დაკავშირებულ ყველა ხარჯს (მგზავრობა, განთავსება, კვება) ფარავს ორგანიზატორი მხარე.
კონკურსის ფარგლებში შეირჩევა არაუმეტეს 18 სტუდენტი-მონაწილე შემდეგი მოთხოვნების საფუძველზე:

სამოტივაციო წერილი

რეცენზია-სტატია სასურველ ფილმზე ან კინოტენდენციაზე

მოკლე რეზიუმე (CV)

გთხოვთ, დაინტერესებულმა პირებმა აღნიშნული ფაილები 15 ივნისის ჩათვლით გამოგზავნოთ შემდეგ ელექტრონულ მისამართზე:
summerschoolinfilmstudies@gmail.com
პროექტი დააფინანსა შოთა რუსთაველის საქართველოს ეროვნულმა სამეცნიერო ფონდმა.
პროექტის ორგანიზატორები: ალექსანდრე გაბელია, გიორგი გაბელია, ნინო მხეიძე
2019 წელი

დისკუსია თემაზე: „საუნივერსიტეტო რეფორმის სოციოკულტურული ასპექტები საქართველოში: უნივერსიტეტი სტაბილური საზოგადოებისათვის“
2019-06-04 13:00
4 ივნისს, სამშაბათს, 13.00 საათზე, ილიას სახელმწიფო უნივერსიტეტის წიგნის სახლ „ლიგამუსში“ გაიმართება მრგვალი მაგიდა-დისკუსია თემაზე: „საუნივერსიტეტო რეფორმის სოციოკულტურული ასპექტები საქართველოში: უნივერსიტეტი სტაბილური საზოგადოებისათვის“.
დისკუსია იმართება ილიას სახელმწიფო უნივერსიტეტის შედარებითი ლიტერატურის ინსტიტუტისა და კენტის უნივერსიტეტის (დიდი ბრიტანეთი) თანამშრომლობით ორგანიზებული საერთაშორისო ვორქშოფის ფარგლებში.
მასში მონაწილეობენ: კენტის უნივერსიტეტის, დიდი ბრიტანეთი, პროფესორი დევიდ აიერსი; ილიას სახელმწიფო უნივერსიტეტის პროფესორები: გიგა ზედანია, ნინო დობორჯგინიძე, გია ნოდია, ოლივერ რაისნერი, სერგო რატიანი, ლევან ცაგარელი, ტიმოთი ბლაუველთი; რურის უნივერსიტეტის, ბოხუმი, გერმანია, პროფესორი მირია ლეკე; საქართველოს უნივერსიტეტის, თბილისი, პროფესორი თინათინ ბოჭორიშვილი.
მოდერატორი: ბელა წიფურია.
დისკუსიის ფარგლებში ჰუმანიტარული და სოციალური მეცნიერებების პერსპექტივიდან დასმული იქნება შეკითხვები საუნივერსიტეტი სისტემის სოციალური/სოციოკულტურული როლის შესახებ საქართველოში: როგორ უნდა შევაფასოთ საუნივერსიტეტო განათლების მოდერნიზაციისა და ევროპეიზაციის შედეგები ისეთ ზოგად მიზნებთან მიმართებაში, როგორებიცაა: თანასწორობისა და თანაბარუფლებიანობის ღირებულებების ერთგულება საზოგადოებაში; სტაბილური და პროგრესზე ორიენტირებული გარემოს ჩამოყალიბება ქვეყანაში.

სამუშაო ენები: ქართული, ინგლისური
დრო: 4 ივნისი, 13:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32)
დასწრება თავისუფალია.

ილიას სახელმწიფო უნივერსიტეტისა და სან დიეგოს სახელმწიფო უნივერსიტეტის ახალი ტექნოლოგიური კორპუსის გახსნა
2019-06-04 10:00
4 ივნისს, 10:00 საათზე, ილიას სახელმწიფო უნივერსიტეტისა და სან დიეგოს სახელმწიფო უნივერსიტეტის (SDSU) ახალი ტექნოლოგიური კორპუსი გაიხსნება.
ღონისძიებას დაესწრებიან სან დიეგოს სახელმწიფო უნივერსიტეტის მე-9 პრეზიდენტი ადელა დე ლა ტორე, ილიას სახელმწიფო უნივერსიტეტის რექტორი გიგა ზედანია, ათასწლეულის გამოწვევის კორპორაციის ვიცე-პრეზიდენტი ანტონი ველჩერი, ათასწლეულის გამოწვევის ფონდი – საქართველოს აღმასრულებელი დირექტორი მაგდა მაღრაძე, SDSU საქართველოს დეკანი ჰალილ გუვენი და სხვა სტუმრები.
ოთხსართულიანი, 4600 კვადრატული მეტრის ახალი საგანმანათლებლო შენობა ვაკის პარკთან, ქ. ჩოლოყაშვილის გამზირზე, SDSU საქართველოსა და ილიას სახელმწიფო უნივერსიტეტის თანამშრომლობის ფარგლებში აშენდა.
უახლესი ტექნოლოგიებით აღჭურვილ შენობაში განთავსებულია საერთაშორისო სტანდარტების ელექტრული ინჟინერიისა და სამშენებლო ინჟინერიის ლაბორატორიები, საკლასო ოთახები და სამუშაო სივრცეები.
4 ივნისს სტუმრებს ჩაუტარდებათ ტური ახალ საგანმანათლებლო კორპუსში.
შენობის აღჭურვა დასრულებულია და პირველ სტუდენტებს სექტემბერში უმასპინძლებს. აქ ისწავლიან სან დიეგოს სახელმწიფო უნივერსიტეტი – საქართველოსა და ილიას სახელმწიფო უნივერსიტეტის სტუდენტები.
პროექტი განხორციელდა ათასწლეულის გამოწვევის კორპორაციის მეორე კომპტაქტისა და ილიას სახელმწიფო უნივერსიტეტის ფინანსური მხარდაჭერით.

საჯარო ლექცია: „გამოვლენილი ბზარები: პირველი მსოფლიო ომის შესახებ წინააღმდეგობრივ მეხსიერებათა კანონიკა ევროპაში“
2019-06-03 17:00
3 ივნისს, 17:00 საათზე, ისტორიკოსი გერგელი რომსიკსი (უნგრეთი) ილიას სახელმწიფო უნივერსიტეტის G 106 აუდიტორიაში წაიკითხავს საჯარო ლექციას: „გამოვლენილი ბზარები: პირველი მსოფლიო ომის შესახებ წინააღმდეგობრივ მეხსიერებათა კანონიკა ევროპაში“.
უკვე ათეული წელია, რაც ფორმირების პროცესში მყოფი ევროპული მეხსიერების კულტურის ორი ბირთვის – ჰოლოკოსტისა და პოსტკომუნისტური მნემონური პრაქტიკების – ოპოზიციამ ინტენსიური დისკუსიის საგნად მეხსიერება და მემორალიზაცია აქცია როგორც ევროკავშირში, ისე მის გარეთ. კოლექტიური მეხსიერების ამ „ხარვეზის“ შესახებ რეფლექსია ყოფილი „რკინის ფარდის“ ორივე მხარისთვის დამახასიათებელ ისტორიებსა და რეფლექსიურ პრაქტიკებს შორის განსხვავებებს გამოკვეთს და ხაზს უსვამს „მეხსიერებათა კონკურენციას“, ერთი მხრივ, მონანიებისა და, მეორე მხრივ, მსხვერპლად ყოფნის კულტურებს შორის, რომლებიც, შესაბამისად, „დასავლეთისა“ და „აღმოსავლეთის“ ქვეყნებთან ასოცირდებიან. მიუხედავად იმისა, რომ დისკურსის „გულაგი vs ჰოლოკოსტი“ ასპექტები კრიტიკის საფუძველს იძლევა, ვერ უარვყოფთ ამ იდეის პროდუქტიულობას მეხსიერების შესწავლის სწრაფად მზარდ სფეროში. ტოტალიტარული წარსულის მემორალიზაციის შესახებ არსებულ ინტენსიურ დისკუსიასთან შედარებით ინტერესი პირველი მსოფლიო ომისადმი, მისი 100 წლისთავის მიუხედავად, ამ მხრივ ნაკლებია სამეცნიერო წრეებში თუ არა, საზოგადო ასპარეზზე მოღვაწე ინტელექტუალებსა და მეხსიერების „ანტერპრენერებს“ შორის მაინც. კლაუს ლეგევის „ევროპული მეხსიერების შვიდ წრეში“ „დიდი ომი“ ფიგურირებს, როგორც მნიშვნელოვანი, თუმცა არა სრულად დამოუკიდებელი, კომპონენტი და წარმოდგენილია, როგორც სინეკდოქე, რომელიც მიუთითებს იმ საყოველთაო მობილიზაციის ქარტეხილსა და მასობრივ საბრძოლო დანაკარგზე, ომში ჩართულ ინდუსტრიულ ქვეყნებს თავს რომ დაატყდა.
მომხსნებელი მიმოიხილავს დასავლეთ ევროპული მეხსიერების კანონებს და დაადასტურებს არგუმენტებს, რომ მდინარე ელბის დასავლეთით სახელმწიფოებრიობის ფორმირების თანამედროვე პროცესები მეტწილად დიდ ომამდე განვითარდა და, შესაბამისად, ომის მეხსიერება იმთავითვე შეერწყა მე-19 საუკუნის ელიტისტური ლიბერალური ჰეგემონიის მომდევნო ხანაში ამ ნაციონალური სახელმწიფოების კონსტიტუირების შესახებ განვითარებულ სააზროვნო დისკურსს. მოგვიანებით, განსაკუთრებით 1945 წლის შემდგომი ლიბერალური დემოკრატიის ეპოქაში, ამ რეფლექსიამ მიმართულება შეიცვალა და რეკონსტრუირდა, როგორც, ერთი მხრივ, მშვიდობიანი დემოკრატიული სახელმწიფოს და, მეორე მხრივ, ომისგან უკიდურესად დაზარალებულ ევროპულ სახელმწიფოთა ტრანსნაციონალური სოლიდარობის მშენებლობის ორაზროვანი თემა. ხსენებული პროცესების განმავლობაში ომის გამოცდილებამ უფრო მეტად შეიძინა მაკონსტიტუირებელი ფუნქცია, ვიდრე მისი საერთაშორისო პოლიტიკური შედეგების შეფასებამ.
მომხსენებლის შესახებ
გერგელი რომსიკსი, უნგრეთის მეცნიერებათა აკადემიის ჰუმანიტარულ კვლევათა ცენტრის უფროსი მკვლევარი, ბუდაპეშტის ეოტვოშ ლორანდის სახელობის უნივერსიტეტის სოციალურ მეცნიერებათა ფაკულტეტზე ასწავლის.
სადოქტორო დისერტაცია დაიცვა თანამედროვე საერთაშორისო ისტორიის მიმართულებით, ჰაბსბურგების იმპერიის მემკვიდრეობისა და ომთაშორის პერიოდში პოლიტიკურ აზროვნებასა და ისტორიოგრაფიაში მისი როლის შესახებ. რომსიკსმა მოიპოვა სადოქტორო და პოსტ-სადოქტორო გრანტები შემდეგი ინსტიტუციებიდან: Zeit Stiftung, ჰამბურგი, Collegium Budapest, Financial Research Plc, ბუდაპეშტი; ევროპის ისტორიის ინსტიტუტი, მაინცი; ტომ ლანტოსის ინსტიტუტი; იგი იყო მიწვეული მკვლევარი კოლუმბიის უნივერსიტეტის ჰარიმანის ინსტიტუტში ორი აკადემიური წლის განმავლობაში. 2014-2017 წწ. ხელმძღვანელობდა ნიუ იორკის უნგრული კულტურის ცენტრს.
მეცნიერის კვლევის ძირითადი სფეროა პოლიტიკური აზროვნების ისტორია და ისტორიოგრაფია. რამდენიმე მონოგრაფიის ავტორია, მათ შორის წიგნებისა „მითი და მეხსიერება“ (Myth and Remembrance) (2006) და „მეხსიერება ჰაბსბურგების იმპერიის შესახებ“ (The Memory of the Habsburg Empire) (2010). ასევე აინტერესებს კოლექტიურ მეხსიერებასა და მნემონურ პრაქტიკებთან დაკავშირებული საკითხები და საერთაშორისო პოლიტიკის თეორიის ტრადიცია; ამჟამად მონაწილეობს ორ მსხვილ პროექტში: Trianon100, რომელიც შეისწავლის 1920 წ. სამშვიდობო ხელშეკრულების გავლენას უნგრეთისა და ცენტრალური ევროპის სოციალურ და პოლიტიკურ პროცესებზე ისტროიულ-სოციოლოგიური პერსპექტივიდან და მენტალიტეტების ისტორიას; რომსიკსი უნგრეთის ეროვნული კვლევითი ფონდის მიერ დაფინანსებული პროექტის „ჰორტის ეპოქის ცნობარი“ (The Handbook of the Horthy Era) ასოცირებული რედაქტორი და აკადემიური კოორდინატორია. ამჟამად მუშაობს მონოგრაფიაზე მე-20 საუკუნის უნგრულ მნემონურ კულტურათა შესახებ.

სამუშაო ენა: ინგლისური
დრო: 3 ივნისი, 17:00 საათი
ადგილმდებარეობა: G106 აუდიტორია (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

ლუმიერის უნივერსიტეტის პროფესორთა მოხსენებები აუტიზმის შესახებ
2019-06-03 17:00
3 ივნისს, 17:00 საათზე, E206 აუდიტორიაში ლუმიერის უნივერსიტეტის ლიონი-2 (საფრანგეთი) ფსიქოლოგიის ინსტიტუტის წარმომადგენლები, რომელთა მასპინძელია დიმიტრი უზნაძის ინსტიტუტი, წაიკითხავენ მოხსენებებს.

„აუტიზმი: ინტერდისციპლინარული საჭიროება და ტრანსდისციპლინარული პერსპექტივა“

პროფესორი ერიკ ჟაკე განიხილავს აუტიზმისადმი განსხვავებულ მიდგომებს (ნეირო-კოგნიტური, გენეტიკური, ფსიქოდინამიკური, სხვ.), მათ წარმომავლობასა და შედარებით ანალიზს.

„აუტიზმისადმი კლინიკური მიდგომა: თერაპიული მედიაცია და აუტისტური სპექტრის აშლილობის მქონე პირებზე ზრუნვის კლინიკური შეფასება“

პროფესორი ან ბრენი ისაუბრებს აუტისტური სპექტრის მქონე ბავშვებისა და ზრდასრულებისათვის შემუშავებულ თერაპიის სხვადასხვა მეთოდსა (ფერწერული, მუსიკალური, სხვ.) და გავრცელებული მეთოდების კლინიკური შეფასების სხვადასხვა მოდელზე.

სამუშაო ენა: ინგლისური (უზრუნველყოფილი იქნება ქართული თარგმანი)
დრო: 3 ივნისი, 17:00 საათი
ადგილმდებარეობა: E206 აუდიტორია (ქ. ჩოლოყაშვილის გამზირი N3/5), ილიას სახელმწიფო უნივერსიტეტი
დასწრება თავისუფალია.

საინფორმაციო შეხვედრა კომპანია „WORCO” წარმომადგენელთან
2019-06-03 15:00
3 ივნისს, 15:00 საათზე, ილიაუნის E კორპუსის სტუდენტურ სივრცეში კომპანია “WORCO” წარმომადგენლები შეხვდებიან ილიას სახელმწიფო უნივერსიტეტის სტუდენტებსა და კურსდამთავრებულებს.
საინფორმაციო შეხვედრაზე სტუდენტები მოისმენენ პრეზენტაციას სადაც დეტალურად გაეცნობიან ინფორმაციას კომპანიისა და დასაქმების პირობების შესახებ.
WORCO პირველი ქართული საქმიანი ქსელია, რომელიც აერთიანებს ბიზნესს, დასაქმებულებს, დასაქმების მსურველებს ან უბრალოდ საქმიანი ქსელის მოყვარულებს.
საინფორმაციო შეხვედრაზე დასწრების მსურველებმა შეავსეთ სააპლიკაციო ფორმა.

დრო: 3 ივნისი, ორშაბათი, 15:00 საათი
ადგილმდებარეობა: E კორპუსის სტუდენტური სივრცე, ილიაუნი, ჩოლოყაშვილის 3/5.

საერთაშორისო ვორქშოფი „საუნივერსიტეტო რეფორმის სოციოკულტურული ასპექტები საქართველოში: უნივერსიტეტი სტაბილური საზოგადოებისათვის“
2019-06-03 11:00
3 ივნისს, 11:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება საერთაშორისო ვორქშოფი „საუნივერსიტეტო რეფორმის სოციოკულტურული ასპექტები საქართველოში: უნივერსიტეტი სტაბილური საზოგადოებისათვის“.
ვორქშოფი ილიას სახელმწიფო უნივერსიტეტისა და კენტის უნივერსიტეტის თანამშრომლობით ტარდება. სადისკუსიოდ მოწვეულნი არიან მკვლევრები ჰუმანიტარული და სოციალური მეცნიერებების სფეროდან, ქართული და ევროპული უნივერსიტეტებიდან: ილიას სახელმწიფო უნივერსიტეტი, საქართველო; კენტის უნივერსიტეტი, დიდი ბრიტანეთი; რურის უნივერსიტეტი, ბოხუმი, გერმანია; საქართველოს უნივერსიტეტი, საქართველო.

სამუშაო ენები: ქართული, ინგლისური
დრო: 3 ივნისი, 11:00 საათი
ადგილმდებარეობა: წიგნის სახლი „ლიგამუსი“ (ი. ჭავჭავაძის გამზ. N32)
დასწრება თავისუფალია.

ფრენსის ფუკუიამას წიგნის ,,პოლიტიკური წესრიგის წარმოშობა" თარგმანის პრეზენტაცია
2019-06-02 14:40
2 ივნისს, 14:40 საათზე, თბილისის წიგნის საერთაშორისო ფესტივალზე, ექსპო ჯორჯიას მე-11 პავილიონის მთავარ სცენაზე, გაიმართება ფრენსის ფუკუიამას წიგნის ,,პოლიტიკური წესრიგის წარმოშობა” თარგმანის პრეზენტაცია.
წიგნს წარადგენენ ილიას სახელმწიფო უნივერსიტეტის ბიბლიოთეკის ხელმძღვანელი თეო ყაველაშვილი და პროექტის ხელმძღვანელი, პროფესორი დავით აფრასიძე.
წიგნის თარგმნაზე მუშაობდნენ ილიას სახელმწიფო უნივერსიტეტის პროფესორები და თანამშრომლები, კერძოდ: გია ნოდია, დავით აფრასიძე, გიორგი გვალია, ბიძინა ლებანიძე, ანა მიქაუტაძე, თამარ ქუმსიაშვილი. რედაქტორები: გია ნოდია, დავით აფრასიძე.
წიგნი ითარგმნა საქართველოში ამერიკის საელჩოს წიგნების თარგმნის პროგრამის ფარგლებში და გამოიცა ილიას სახელმწიფო უნივერსიტეტის გამომცემლობაში.

დრო: 2 ივნისი, 14:40 საათი.
ადგილმდებარეობა: ექსპო ჯორჯიას მე-11 პავილიონი (წერეთლის გამზ. 118).

თეო ხატიაშვილის წიგნის „ფარაჯანოვი“ პრეზენტაცია
2019-06-01 18:20
1-ლ ივნისს, 18:20 საათზე, ექსპოჯორჯიას მე-11 პავილიონში თბილისის წიგნის საერთაშორისო ფესტივალი 2019-ის ფარგლებში ილიაუნის ლიტერატურული კლუბი გეპატიჟებათ თეო ხატიაშვილის წიგნის „ფარაჯანოვი“ პრეზენტაციაზე.
გამოცემა „ილიაუნის გზამკვლევის“ სერიაში გამოვიდა და ეს არის სერგო ფარაჯანოვის, მითიური საბურველით მოცული პიროვნებისა და შემოქმედის, მთლიანობაში აღქმის, თავად ფარაჯანოვის, როგორც ხელოვნების ნაწარმოების, გამოკვეთის წარმატებული მცდელობა.
წიგნი ასევე მოიცავს ფარაჯანოვის ოთხი ფილმის სტილისტურ ანალიზს და მიმოიხილავს პოლიტიკურ ფონს, როგორც საბჭოთა კავშირის რეპრესიულ გარემოს, ასევე მე-20 საუკუნის 90-იანი წლების ეროვნული მოძრაობის პერიოდში შექმნილ ნაციონალისტურ შეუწყნარებლობას, რომელიც უშუალოდ შეეხო სერგო ფარაჯანოვს.
თეო ხატიაშვილის ეს ნაშრომი მნიშვნელოვანია იმითაც, რომ ითვალისწინებს უშიშროების არქივში დაცულ საიდუმლო დოკუმენტაციას ფარაჯანოვის შესახებ, რომელიც არც ისე დიდი ხნის წინ გახდა ხელმისაწვდომი.
წიგნს ავტორი, ილიაუნის ასოცირებული პროფესორი, თეო ხატიაშვილი წარადგენს.
დასწრება თავისუფალია.

LECTURA DANTIS /დანტეს წაკითხვა – ოცდამეთვრამეტე ქება
2019-05-31 19:00
31 მაისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ყოველკვირეული შეხვედრების ციკლის Lectura Dantis ფარგლებში გაიმართება შეხვედრა, სადაც წავიკითხავთ და გავაანალიზებთ ოცდამეთვრამეტე ქებას.
შეხვედრების ციკლი ეძღვნება დანტეს „ღვთაებრივი კომედიის“ ნელსა და დაკვირვებულ წაკითხვა-ანალიზს.
პროფესორმა ნოდარ ლადარიამ თითქმის დაასრულა ევროპული და მსოფლიო ლიტერატურის ამ უმნიშვნელოვანესი წიგნის ახალი პროზაული თარგმანი და სწორედ ეს, ჯერ კიდევ გამოუქვეყნებელი ქართული ტექსტი გახდება შეხვედრების კითხვისა და განხილვის საგანი.
შეხვედრების ციკლის მიზანია დანტეს, როგორც ევროპულ კულტურაზე რეფლექსიის გამორჩეული ობიექტის, და დანტეს, როგორც ევროპული კულტურის თვითრეფლექსიის განსაკუთრებული ფიგურის, ანალიზი, რათა უკეთ შევძლოთ იმის გაგება, თუ რა არის ის, რასაც დღეს ჩვენ ევროპას ვუწოდებთ.

დრო: 31 მაისი, 19:00 საათი
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

გიგლა მიქაუტაძის საჯარო ლექციაზე: „სახელმწიფო საწარმოები - ეკონომიკის მეტასტაზები“
2019-05-31 18:00
31 მაისს, 18:00 საათზე, ილიას სახელმწიფო უნივერსიტეტის E 405 აუდიტორიაში ილიაუნის ბიზნესის სკოლის ოთხივე კურსის დაინტერესებულ სტუდენტებს ვიწვევთ გადასახადის გადამხდელთა კავშირის აღმასრულებელი დირექტორის, გიგლა მიქაუტაძის საჯარო ლექციაზე: „სახელმწიფო საწარმოები – ეკონომიკის მეტასტაზები“.
მომხსენებლის შესახებ
გიგლა მიქაუტაძე მაგისტრის ხარისხის მფლობელია ეკონომიკურ და სოციალურ მეცნიერებებში. მან განათლება გერმანიისა და აშშ-ს უმაღლეს სასწავლებლებში მიიღო; მუშაობდა გერმანიის ბუნდესტაგში დეპუტატის თანაშემწედ. კვალიფიკაციის ამაღლების მიზნით, იმყოფებოდა ტრენინგებზე იაპონიაში, ტაილანდსა და ხორვატიაში. კითხულობს ლექციებს საქართველოს აგრარულ უნივერსიტეტში.
შეხვედრაზე დასწრების მსურველებმა 31 მაისს, 12:00 საათამდე უნდა გაიარონ ელექტრონული რეგისტრაცია: https://forms.gle/kvQg1URJHFP5C3qe9
*პროგრამის „სახელმწიფო სტიპენდიები სტუდენტებს“ ფარგლებში არსებულ კონკურსში ამ საჯარო ლექციაში მონაწილეობა შეფასდება 1%-ით.
შეგახსენებთ, რომ სასტიპენდიო კონკურსის მონაწილეებმა ელექტრონული რეგისტრაციის გარდა უნდა გაიარონ რეგისტრაცია შეხვედრის დაწყებისას და დასრულებისას, რისთვისაც საჭიროა პირადობის დამადასტურებელი მოწმობა.

სტიპენდიის კონკურსში მონაწილეთათვის რეგისტრაციის დაწყების დრო: 17:50 საათი.
ლექციის დრო: 31 მაისი, 18:00 საათი.
ადგილმდებარეობა: E 405 აუდიტორია (ქ. ჩოლოყაშვილის გამზ. №3/5), ილიას სახელმწიფო უნივერსიტეტი

პროფესორ დოროთი კიმიხის საჯარო ლექცია
2019-05-31 17:00
31 მაისს, 17:00 საათზე, ილიაუნის D 305 აუდიტორიაში ანთროპოლოგიური კვლევითი სემინარების ფარგლებში ტიუბინგენის უნივერსიტეტის პროფესორი დოროთი კიმიხი ისაუბრებს თემაზე: „არავის მიწის კოლონიზება? რამდენიმე შენიშვნა კულტურის ისტორიის ერთი რთული კატეგორიის თაობაზე” (Colonizing no man´s land? Some remarks about a difficult category in cultural history).
მომხსენებლის შესახებ
დოროთი კიმიხი, გერმანელი ლიტერატორი და კულტურის თეორეტიკოსი, ახალი გერმანული ლიტერატურის პროფესორია ტიუბინგენის უნივერსიტეტში. მისი ბოლოდროინდელი ნაშრომებიდან გამოირჩევა მსგავსების, როგორც კულტურულ-თეორიული პარადიგმის, კვლევა.
დოროთი კიმიხის რჩეული ნაშრომებია: Lebendige Dinge in der Moderne. Konstanz University Press, Konstanz 201; თობიას ვილკესთან ერთად: Einführung in die Literatur der Jahrhundertwende (= Einführungen Germanistik). Wissenschaftliche Buchgesellschaft, Darmstadt 2006

სამუშაო ენა: ინგლისური
დრო: 31 მაისი, 17:00 საათი
ადგილმდებარეობა: D 305 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ილიას სახელმწიფო უნივერსიტეტის ემერიტუს პროფესორის, ნათელა იმედაძის იუბილესადმი მიძღვნილი კონფერენცია
2019-05-31 11:00
31 მაისს, 11:00-16:00 საათზე, ილიას სახელმწიფო უნივერსიტეტის E207 აუდიტორიაში (ქ. ჩოლოყაშვილის 3/5) გაიმართება ილიას სახელმწიფო უნივერსიტეტის ემერიტუს პროფესორის, ნათელა იმედაძის იუბილესადმი მიძღვნილი სამეცნიერო კონფერენცია.
კონფერენცია ჩატარდება რამდენიმე სესიად და წარმოდგენილი იქნება მოხსენებები ისეთ თემებზე, როგორიცაა: ემოციური განვითარება, სტრესი, დაძლევის სტრატეგიები და მეტყველების ფსიქოლოგია, ბილინგვიზმი, მეორე ენის სწავლების ფსიქოლოგიური საფუძვლები, მშობლიური ენის ათვისება.
კონფერენციაზე მოწვეული იქნებიან საქართველოს სხვადასხვა უმაღლესი საგანმანათლებლო დაწესებულებისა და განათლების მეცნიერებათა აკადემიის წარმომადგენლები.
იხილეთ დღის წესრიგი აქ.

სამუშაო ენა: ქართული.
დასწრება თავისუფალია.

სამეცნიერო კაფე: „პლანეტებისა და მათი ატმოსფეროების მრავალფეროვნება“
2019-05-30 19:00
30 მაისს, 19:00 საათზე, ვაკის მედიათეკაში ილიას სახელმწიფო უნივერსიტეტის პროფესორი მაია თოდუა წაიკითხავს საჯარო ლექციას თემაზე: „პლანეტებისა და მათი ატმოსფეროების მრავალფეროვნება“.
თემის მოკლე აღწერა

დედამიწის ატმოსფერო სიცოცხლის ერთ-ერთი უმნიშვნელოვანესი წყაროა. რომ არა ატმოსფერო, დედამიწაზე სიცოცხლე არ იქნებოდა. თუმცა მხოლოდ ატმოსფეროს არსებობა საკმარისი პირობა არ არის სიცოცხლის არსებობისათვის. დიდი მნიშვნელობა აქვს იმას, თუ რა ნივთიერებისგან შედგება ის, როგორია მისი სტრუქტურა, რამდენად სტაბილურია. მზის სისტემის თითქმის ყველა პლანეტას აქვს ატმოსფერო, როგორც პლანეტებს, ასევე მათ ატმოსფეროებს შორის არის მსგავსებები და განსხვავებები. ისინი სხვადასხვა შემადგენლობის, სიმკვრივის, სტრუქტურისაა. ატმოსფეროები შეიძლება ჰქონდეს პლანეტების თანამგზავრებსაც. 1990-იან წლებში აღმოაჩინეს პირველი პლანეტა მზის სისტემის გარეთ – ეგზოპლანეტა. დღეს უკვე რამდენიმე ათასი ასეთი ციური სხეულია აღმოჩენილი. რამდენიმე წლის წინ კი დაიწყო მათი ატმოსფეროების შესწავლაც, რამაც ასევე აჩვენა, როგორც მსგავსება, ისე დიდი მრავალფეროვნება. მომხსენებელი ისაუბრებს დედამიწის ატმოსფეროს, მზის სისტემის სხვა პლანეტებისა და მათი თანამგზავრების, ასევე ეგზოპლანეტების ატმოსფეროების შესახებ და შეადარებს მათ. ასევე წარმოადგენს, როგორ და რა საშუალებებით სწავლობენ მეცნიერები პლანეტებსა და მათ ატმოსფეროებს.
მომხსენებლის შესახებ

მაია თოდუა, ასტრონომი და ატმოსფეროს ფიზიკოსი, ილიას სახელმწიფო უნივერსიტეტის ასოცირებული პროფესორია. დაამთავრა ლენინგრადის სახელმწიფო (სსრკ) და რატგერსის უნივერსიტეტები (აშშ). სადოქტორო დისერტაცია დაიცვა ილიას სახელმწიფო უნივერსიტეტში.
1989 წელს მუშაობა დაიწყო აბასთუმნის ასტროფიზიკურ ობსერვატორიაში. 2011 წლიდან ილიას სახელმწიფო უნივერსიტეტის ასისტენტ-პროფესორი და აბასთუმნის ობსერვატორიის დირექტორია, ხოლო 2015 წლიდან – ილიაუნის ასოცირებული პროფესორი. კარიერის დასაწყისში მუშაობდა ასტრონომიის მიმართულებით, სწავლობდა ჯერად ვარსკვლავთ სისტემებს. 2004 წლიდან მუშაობს დედამიწის ატმოსფეროს ფიზიკის მიმართულებით. მეცნიერის კვლევების სფერო ძირითადად მოიცავს დედამიწის ატმოსფეროში მიმდინარე პროცესებს, მათზე ახლო კოსმოსის გავლენას, კოსმოსური სხივების გავლენას ღრუბლიანობაზე, აეროზოლების განაწილებასა და დინამიკას ატმოსფეროში. სამეცნიერო-პოპულარულ სტატიებს წერდა ჟურნალ „ტაბულაში”, ინტერნეტ-გამოცემებში. საერთაშორისო ასტრონომიული კავშირის რეგიონული ოფისის ბორდის წევრია.
დრო: 30 მაისი, 19:00 საათი
ადგილმდებარეობა: ვაკის პარკი, მედიათეკა
დასწრება თავისუფალია.

ფილმის „მე, დენიელ ბლეიკი“ ჩვენება და დისკუსია
2019-05-30 18:00
30 მაისს, 18:00 საათზე, ილიაუნის ადამიანის უფლებათა კინოკლუბი აღმოსავლეთ-დასავლეთის მართვის ინსტიტუტის „კანონის უზენაესობის მხარდაჭერა საქართველოში“ (USAID/PROLoG) პროგრამასთან თანამშრომლობით ილიას სახელმწიფო უნივერსიტეტის სულხან-საბა ორბელიანის სამკითხველო დარბაზის სამუშაო სივრცეში მხატვრული ფილმის „მე, დენიელ ბლეიკი“ ჩვენებასა და დისკუსიას გამართავს.
ილიაუნის ადამიანის უფლებათა კინოკლუბი სტუდენტების ინიციატივით შეიქმნა. მისი მიზანი სტუდენტებისთვის ადამიანის უფლებებთან დაკავშირებული აქტუალური საკითხების განსახილველად ალტერნატიული სივრცის შეთავაზებაა.
„სახელმწიფო სტიპენდიები სტუდენტებს“ პროგრამის ფარგლებში არსებულ კონკურსში ამ საჯარო დისკუსიაში მონაწილეობა შეფასდება 1%-ით.
მომხსენებელი – კოტე ერისთავი, ადამიანის უფლებების სწავლებისა და მონიტორინგის ცენტრის (EMC) სოციალური პოლიტიკის პროგრამის დირექტორი
მოდერატორი – გვანცა ხონელიძე, ილიას სახელმწიფო უნივერსიტეტის საჯარო სამართლისა და პოლიტიკის სამაგისტრო პროგრამის სტუდენტი
კენ ლოუჩის 2016 წლის დრამა მოგვითხრობს ორმოცდაათ წელს გადაცილებულ დურგალზე, დენიელ ბლეიკზე, რომელმაც გულის შეტევის შემდეგ დაკარგა სამსახური და ახლა მას უწევს ბრძოლა ბიუროკრატიის წინააღმდეგ, რათა მიიღოს სახელმწიფოსგან დახმარება. ფილმი რეალისტურად აღწერს სისტემისა და ადამიანის დაპირისპირებას. „მე, დენიელ ბლეიკი“ გახდა 2017 წლის ბრიტანული კინოაკადემიის ჯილდოს (BAFTA) მფლობელი.

დრო: 30 მაისი, 18:00 საათი
ადგილმდებარეობა: სულხან-საბა ორბელიანის სამკითხველო დარბაზის სამუშაო სივრცე (ი. ჭავჭავაძის გამზ. N32)
დასწრება თავისუფალია.

დოქტორ ზაქარია ფურცხვანიძის ლექცია
2019-05-30 17:00
30 მაისს, 17:00 საათზე, ილიას სახელმწიფო უნივერსიტეტის E207 აუდიტორიაში ფრანკფურტის გოეთეს უნივერსიტეტის შედარებითი და ემპირიული ენათმეცნიერების ინსტიტუტის მეცნიერ-თანამშრომელი, პროექტის „მოძრაობის სემანტიკური კომპონენტები მეგრულსა და ლაზურში“ მოწვეული კონსულტანტი, დოქტ. ზაქარია ფურცხვანიძე წაიკითხავს მოხსენებებს თემებზე:

გრამატიკული კატეგორიების, როგორც კულტურული კატეგორიების ტიპოლოგია (მოხსენება BA, MA, PhD სტუდენტებისათვის);

ახალი ნასესხობების მორფოსინტაქსი ქართულში (ფართო აუდიტორიისათვის).

ღონისძიება გაიმართება შოთა რუსთაველის ეროვნული სამეცნიერო ფონდის მიერ დაფინანსებული პროექტის “მოძრაობის სემანტიკური კომპონენტები მეგრულსა და ლაზურში” (N217344) ფარგლებში.

დრო: 30 მაისი, 17:00 საათი
ადგილმდებარეობა: E 207 აუდიტორია (ქ. ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

მოხსენება „როგორ დავიწყოთ კარიერა“ და GPI ჰოლდინგის დასაქმების ფორუმი
2019-05-30 14:00
30 მაისს, ხუთშაბათს, 14:00 საათზე, ილიას სახელმწიფო უნივერსიტეტის E207 აუდიტორიაში სადაზღვევო კომპანია GPI ჰოლდინგის ადამიანური რესურსების მართვის სამსახურის ხელმძღვანელი ნინო ხაჭაპურიძე შეხვდება სტუდენტებს და წაიკითხავს მოხსენებას თემაზე: „როგორ დავიწყოთ კარიერა“.
შეხვედრის მეორე ნაწილში კომპანიის წარმომადგენლები დაინტერესებულ სტუდენტებსა და კურსდამთავრებულებს შესთავაზებენ დასაქმებას სხვადასხვა პოზიციაზე, ბოლოს კი გაესაუბრებიან პირველადი შერჩევის მიზნით.
შეხვედრაზე GPI ჰოლდინგი სხვა ვაკანსიებთან ერთად წარმოადგენს გაყიდვების მენეჯერის პოზიციას, რომელზეც 1-თვიანი სწავლება ანაზღაურდება (300 ლ. + ბონუსები), დასაქმების შემთხვევაში კი სტუდენტები მიიღებენ მზარდ ფიქსირებულ ანაზღაურებასა და ბონუსებს გაყიდული პროდუქტიდან. დამატებით კომპანია უზრუნველყოფს დასაქმებულების ჯანმრთელობის დაზღვევას.
ვაკანსია საინტერესოა ნებისმიერი კურსისა და საფეხურის სტუდენტებისა და კურსდამთავრებულებისთვის.
შეხვედრაზე დასწრების მსურველებმა გთხოვთ შეავსეთ მარტივისარეგისტრაციო ფორმა.

დრო: 30 მაისი, ხუთშაბათი, 14:00 საათი
ადგილმდებარეობა: ილიაუნის E 207 აუდიტორია, ქ. ჩოლოყაშვილის გამზ. N3/5

დოკუმენტური ფილმის „დედამიწელები“ ჩვენება და დისკუსია
2019-05-29 19:00
29 მაისს, ოთხშაბათს, 19:00 საათზე, ილიაუნის A101 აუდიტორიაში ილიას სახელმწიფო უნივერსიტეტის კინოკლუბი “CinExpress” სამოქალაქო აქტივისტების ჯგუფთან ერთად წარმოგიდენთ შონ მონსონის ფილმს „დედამიწელები“.
„დედამიწელები“ დოკუმენტური ფილმია, რომელმაც ბევრი ადამიანის აზროვნება და ცხოვრების წესი რადიკალურად შეცვალა.
ფილმში ასახულია ადამიანის დამოკიდებულება თანაპლანეტელების მიმართ. მათ შორის, სხვა საკითხებთან ერთად აქცენტი კეთდება ცირკში ცხოველების მონაწილეობის სასტიკ პრაქტიკაზე.
ფილმი საკმაოდ მძიმე საყურებელია, ამიტომ მისი ნახვა რეკომენდებული არ არის 14 წლამდე ასაკის ბავშვებისთვის.
თუ თვლი, რომ ძლიერი ფსიქიკა გაქვს და შეგიძლია რეალობას თვალი გაუსწორო, მაშინ გელოდებით ფილმის ჩვენებაზე.
დასასრულს გაიმართება დისკუსია.
წელი: 2005
ქვეყანა: აშშ
ენა: ქართული
ჟანრი: დოკუმენტური
ხანგრძლივობა: 1 საათი და 35 წუთი
რეჟისორი: შონ მონსონი
როლებში: ხოაკინ ფენიქსი
#ადაპტირებულია

დრო: 29 მაისი, 19:00 საათი
ადგილმდებარეობა: A101 აუდიტორია (ი. ჭავჭავაძის გამზირი N32), ილიას სახელმწიფო უნივერსიტეტი
დასწრება თავისუფალია.

პროფესორ რევაზ შანიძის საჯარო ლექცია „KM3NeT – ნეიტრინული ფიზიკისა და ასტროფიზიკის პროექტი ხმელთაშუა ზღვაში“
2019-05-29 18:00
29 მაისს, ოთხშაბათს, 18:00 საათზე, ილიას სახელმწიფო უნივერსიტეტის G106 აუდიტორიაში ივ. ჯავახიშვილის სახ. თბილისის სახელმწიფო უნივერსიტეტის პროფესორი, მაღალი ენერგიების ფიზიკის ინსტიტუტის მთავარი მეცნიერ-თანამშრომელი, რევაზ შანიძე წაიკითხავს მოხსენებას „KM3NeT – ნეიტრინული ფიზიკისა და ასტროფიზიკის პროექტი ხმელთაშუა ზღვაში“.
ნეიტრინოებს განსაკუთრებული ადგილი უკავიათ ნაწილაკების ფიზიკის სტანდარტულ მოდელში. ამ ნაწილაკების ბუნება, სხვა ფუნდამენტური ნაწილაკებისგან (ფერმიონებისგან) განსხვავებით, დღესაც დაუდგენელია. მაგალითად, ჯერ კიდევ უცნობია ამ ნაწილაკების მასები. ნეიტრინოები ნივთიერებასთან მხოლოდ სუსტი ძალების საშუალებით ურთიერთქმედებენ, რის გამოც მათი ექსპერიმენტული შესწავლა რთულ პრობლემას წარმოადგენს. ამავე თვისებების გამო ეს ნაწილაკი განსაკუთრებულ როლს თამაშობს ასტროფიზიკურ დაკვირვებებში. დღეისათვის ნეიტრინული ფიზიკა და ასტროფიზიკა ფუნდამენტური კვლევების ერთ-ერთ ძირითად მიმართულებას წარმოადგენს.
ნეიტრინოების ფიზიკისა და ასტროფიზიკის მოკლე განხილვის შემდეგ მოხსენებაში საუბარი იქნება პროექტ KM3NeT-ზე, რომლის ფარგლებში დაგეგმილია ნეიტრინოების შესწავლა ხმელთაშუა ზღვაში განლაგებული დეტექტორების საშუალებით. ამჟამად ამ პროექტში, რომელშიც თბილისის სახელმწიფო უნივერსიტეტის ფიზიკოსთა ჯგუფიც მონაწილეობს, მიმდინარეობს ნეიტრინული დეტექტორების განლაგება ხმელთაშუა ზღვის ფსკერზე.

დრო: 29 მაისი, 18:00 საათი
ადგილმდებარეობა: G106 აუდიტორია (გ. წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

საინფორმაციო შეხვედრაზე საზღვარგარეთ სწავლისა და მუშაობის შესაძლებლობებთან დაკავშირებით
2019-05-29 17:00
საქართველოში შვედეთის კურსდამთავრებულთა ქსელი და საკონსულტაციო სააგენტო PRIME STUDY გიწვევთ საინფორმაციო შეხვედრაზე საზღვარგარეთ სწავლისა და მუშაობის შესაძლებლობებთან დაკავშირებით.
სტიპენდიები განკუთვნილია ყველა სპეციალობის სტუდენტებისა და აკადემიური პერსონალისთვის და მოიცავს როგორც უმაღლესი განათლების სხვადასხვა საფეხურს, ისე _ მოკლევადიან სასწავლო, კულტურულ და პროფესიულ გაცვლით პროგრამებს.
შეხვედრა შედგება ორი ნაწილისგან:
* ინფორმაცია საქართველოს მოქალაქეებისთვის ხელმისაწვდომი სტიპენდიების შესახებ;
* სააპლიკაციო პროცესის წარმართვის და დოკუმენტების მომზადების თავისებურებები.
პრეზენტაციის დამსწრეებს მიეწოდებათ საინფორმაციო ბროშურები.
პრეზენტაციის საპატიო სპიკერი იქნება მენეჯმენტისა და ტექნოლოგიის ევროპული სკოლის (European School of Management and Technology – ESMT https://www.esmt.org) აკადემიური პროგრამების ასოცირებული დეკანი Nick Barniville.
დანართის სახით ატვირთულია პრესრელიზი მენეჯმენტისა და ტექნოლოგიის ევროპული სკოლის და სპიკერის შესახებ.

დრო: 29 მაისი, 17:00 საათი.
შეხვედრის ადგილი: E 207 აუდიტორია, ქ. ჩოლოყაშვილის 3/5.
დასწრება თავისუფალია.

საჯარო ლექციათა ციკლი სოციალურ და კულტურულ ანთროპოლოგიაში –„ძარცვის კოსმოლოგიები კრიზისის დროს“
2019-05-29 15:00
29 მაისს, 15:00 საათზე, ილიას სახელმწიფო უნივერსიტეტის D306 აუდიტორიაში „საჯარო ლექციათა ციკლი სოციალურ და კულტურულ ანთროპოლოგიაში“ ფარგლებში პროფ. თამთა ხალვაში ისაუბრებს თემაზე: „ძარცვის კოსმოლოგიები კრიზისის დროს“.

სამუშაო ენა: ინგლისური
დრო: 29 მაისი, 15:00 საათი
ადგილმდებარეობა: D306 აუდიტორია (ი. ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.
2019

ნინო დობორჯგინიძის შეხვედრა აბიტურიენტებთან - ოზურგეთი, 15 ივნისი
2019-05-29 13:46
15 ივნისს, 13:00 საათზე, ქალაქ ოზურგეთში ილიას სახელმწიფო უნივერსიტეტის რექტორის მოადგილე, ქართული ენისა და ლიტერატურის პროფესორი ნინო დობორჯგინიძე აბიტურიენტებთან შეხვედრას გამართავს და მათთვის საჯარო ლექციას წაიკითხავს თემაზე: „როგორ ავირჩიოთ პროფესია“.
ლექციის შემდეგ ილიას სახელმწიფო უნივერსიტეტის წარმომადგენლები აბიტურიენტებს უნივერსიტეტის საბაკალავრო პროგრამებს, დაფინანსების მოპოვების შესაძლებლობებს, საუნივერსიტეტო სერვისებსა და სხვა მნიშვნელოვან სიახლეებს გააცნობენ. შეხვედრის ბოლო ნაწილი დაეთმობა კითხვა-პასუხს.
ნინო დობორჯგინიძის შესახებ
ნინო დობორჯგინიძე ილიას სახელმწიფო უნივერსიტეტის პროფესორია ქართული ენისა და ლიტერატურის მიმართულებით. 2017 წლიდან არის რექტორის მოადგილე სამეცნიერო მიმართულებით. ნინო დობორჯგინიძე ამავდროულად ხელმძღვანელობს ლინგვისტურ კვლევათა ინსტიტუტს.
დრო: 13:00 საათი, 15 ივნისი
ადგილმდებარეობა: ქალაქ ოზურგეთის N2 საჯარო სკოლა
დამატებითი ინფორმაცია
ილიას სახელმწიფო უნივერსიტეტი მარტიდან საქართველოს თითქმის ყველა რეგიონულ ცენტრში ჩაატარებს უფროსკლასელებისათვის საინფორმაციო შეხვედრებს. პროექტი #არჩევანიშენია საგანმანათლებლო ორგანიზაცია კინგსთან თანამშრომლობით ხორციელდება.
მომავალი პროფესიის არჩევა – ამ თემაზე აბიტურიენტებს საჯარო ლექციებს წაუკითხავენ ილიას სახელმწიფო უნივერსიტეტის პროფესორები. შეხვედრები უფროსკლასელებს დამოუკიდებელი აზროვნებისა და სწორი არჩევანისკენ სვლაში დაეხმარება.
საინფორმაციო შეხვედრების სრული განრიგისთვის მიჰყევით ბმულს: http://bit.ly/2vIB7zl
შენი წარმატებული ცხოვრება იწყება აქ!
#მევირჩევილიაუნის

საკონტაქტო ინფორმაცია:
✉ abiturienti@iliauni.edu.ge
☏ (+995 32) 222 00 09 (352)

დავით თარხნიშვილის შეხვედრა აბიტურიენტებთან - ფოთი, 16 ივნისი
2019-05-29 13:43
16 ივნისს, 13:00 საათზე, ქალაქ ფოთში ილიას სახელმწიფო უნივერსიტეტის პროფესორი დავით თარხნიშვილი აბიტურიენტებთან შეხვედრას გამართავს და მათთვის საჯარო ლექციას წაიკითხავს თემაზე: „როგორ ავირჩიოთ პროფესია“.
ლექციის შემდეგ ილიას სახელმწიფო უნივერსიტეტის წარმომადგენლები აბიტურიენტებს უნივერსიტეტის საბაკალავრო პროგრამებს, დაფინანსების მოპოვების შესაძლებლობებს, საუნივერსიტეტო სერვისებსა და სხვა მნიშვნელოვან სიახლეებს გააცნობენ. შეხვედრის ბოლო ნაწილი დაეთმობა კითხვა-პასუხს.
დავით თარხნიშვილის შესახებ
დავით თარხნიშვილი ილიას სახელმწიფო უნივერსიტეტის საბუნებისმეტყველო მეცნიერებებისა და მედიცინის ფაკულტეტის დეკანია. ის ასევე ხელმძღვანელობს ეკოლოგიის ინსტიტუტს. გამოქვეყნებული აქვს 100-ზე მეტი სამეცნიერო სტატია და ნაშრომი.
დავით თარხნიშვილის სამეცნიერო ინტერესი აერთიანებს ისეთ თემებს, როგორებიცაა: ევოლუციური ბიოლოგია, სახეობათა წარმოშობა, პოპულაციური ეკოლოგია და გენეტიკა, ბიოგეოგრაფია და ა.შ.
დრო: 13:00 საათი, 16 ივნისი
ადგილმდებარეობა: ქ. ფოთი, კოლხეთის ეროვნული პარკის ადმინისტრაცია
დამატებითი ინფორმაცია
ილიას სახელმწიფო უნივერსიტეტი მარტიდან საქართველოს თითქმის ყველა რეგიონულ ცენტრში ჩაატარებს უფროსკლასელებისათვის საინფორმაციო შეხვედრებს. პროექტი #არჩევანიშენია საგანმანათლებლო ორგანიზაცია კინგსთან თანამშრომლობით ხორციელდება.
მომავალი პროფესიის არჩევა – ამ თემაზე აბიტურიენტებს საჯარო ლექციებს წაუკითხავენ ილიას სახელმწიფო უნივერსიტეტის პროფესორები. შეხვედრები უფროსკლასელებს დამოუკიდებელი აზროვნებისა და სწორი არჩევანისკენ სვლაში დაეხმარება.
საინფორმაციო შეხვედრების სრული განრიგისთვის მიჰყევით ბმულს: http://bit.ly/2vIB7zl
შენი წარმატებული ცხოვრება იწყება აქ!
#მევირჩევილიაუნის

საკონტაქტო ინფორმაცია:
✉ abiturienti@iliauni.edu.ge
☏ (+995 32) 222 00 09 (352)
